SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-66-14/23

**2023. gada 15. novembrī plkst.10.00**

Rīgā, Jēkaba ielā 16, komisijas sēžu zālē

Sēdē piedalās:

**komisijas deputāti:**

**Raimonds Bergmanis**

**Andrejs Vilks**

**Jānis Skrastiņš**

**Ainars Latkovskis**

**Ināra Mūrniece**

**Igors Rajevs**

**Aleksejs Rosļikovs**

**Uģis Rotbergs**

**Edvīns Šnore**

**Atis Švinka**

**Edmunds Zivtiņš**

**uzaicinātās personas:**

*uzaicinātās personas par 1. darba kārtības jautājumu*

* Tieslietu ministrijas Nozaru politikas departamenta Kriminālsodu izpildes politikas nodaļas vadītāja **Kristīne Ķipēna**
* Ieslodzījuma vietu pārvaldes priekšnieks **Dmitrijs Kaļins**
* Finanšu ministrijas Aizsardzības un tiesībsargājošo iestāžu finansēšanas nodaļas vadītāja **Kristīne Kļaviņa**
* Finanšu ministrijas Budžeta departamenta direktorer **Elita Ramute**

*uzaicinātās personas par 2. darba kārtības jautājumu*

* Tieslietu ministrijas Nozaru politikas departamenta Kriminālsodu izpildes politikas nodaļas vadītāja **Kristīne Ķipēna**
* Valsts probācijas dienesta vadītājs **Imants Jurevičius**
* Valsts probācijas dienesta vadītāja vietniece funkciju jautājumos **Ilona Linde**
* Valsts probācijas dienesta finanšu analītiķe un plānotāja **Anna Karole**
* Finanšu ministrijas Aizsardzības un tiesībsargājošo iestāžu finansēšanas nodaļas vadītāja **Kristīne Kļaviņa**
* Finanšu ministrijas Budžeta departamenta direktorer **Elita Ramute**
* Latvijas Brīvo arodbiedrību savienības Probācijas darbinieku arodbiedrības priekšsēdētāja **Jolanta Eihentāle**

*uzaicinātās personas par 3. darba kārtības jautājumu*

* Finanšu ministrijas Aizsardzības un tiesībsargājošo iestāžu finansēšanas nodaļas vadītāja **Kristīne Kļaviņa**

**citas personas:**

Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, S.Kaire, E.Kalniņa.

**Sēdi vada:** komisijaspriekšsēdētājs R.Bergmanis

**Sēdi protokolē:** E.Kalniņa

**Sēdes veids:** atklāta

Darba kārtība:

**1. Ieslodzījuma vietu pārvaldei plānotais finansējums 2024. gadam un vidēja termiņa budžeta ietvaram.**

**2. Valsts probācijas dienestam plānotais finansējums 2024. gadam un vidēja termiņa budžeta ietvaram.**

**3. Atzinums par komisijai kā līdzatbildīgajai nodotajiem likumprojektiem: likumprojekts “Grozījumi Valsts aizsardzības finansēšanas likumā” (402/Lp14) un likumprojekts “Par valsts budžetu 2024. gadam un budžeta ietvaru 2024., 2025. un 2026. gadam” (430/Lp14).**

**4. Dažādi.**

**R.Bergmanis** atklāj sēdi un informē par izskatāmo darba kārtību un uzaicinātajām amatpersonām. **Aizsardzības, iekšlietu un korupcijas novēršanas komisija** katru gadu pirms valsts budžeta likumprojekta apspriešanas Saeimā uzklausa to jomu atbildīgos ministrus un institūciju vadītājus, pār kurām komisija veic parlamentāro uzraudzību.

**1. Ieslodzījuma vietu pārvaldei plānotais finansējums 2024. gadam un vidēja termiņa budžeta ietvaram.**

**R.Bergmanis** dod vārdu IeVP priekšniekam D.Kaļinam.

**D.Kaļins** demonstrē prezentāciju, kuras laikā informē, ka budžeta pieprasījums Ieslodzījuma vietu pārvaldei 2024. gadā ir 75 805 258 EUR (t.sk. atlīdzība 60,7 milj. EUR) savu pamatfunkciju īstenošanai (brīvības atņemšanas kā kriminālsoda izpildes nodrošināšanai; apcietinājuma kā drošības līdzekļa nodrošināšanai; īslaicīgas brīvības atņemšanas kā kriminālsoda izpildes nodrošināšanai).

Norāda, ka būtiskākais palielinājums pret 2023. gada budžetu (+8,9 M EUR) ir sakarā ar atlīdzības palielināšanu, bet viss kopā sastāda +4,7 M EUR. Konkrētāk:

+3,5 M EUR – atlīdzības palielināšanai IeVP darbiniekiem, kas nodrošina valsts iekšējās drošības stiprināšanas pasākumu īstenošanu;

+ 5,2 M EUR – izdienas pabalstu izmaksai IeVP amatpersonām ar speciālo dienesta pakāpi pēc katriem pieciem nepārtrauktas izdienas gadiem;

- 3,6 M EUR – energoresursu izdevumu pieauguma kompensēšanai;

- 0,9 M EUR – vienreizējām investīcijām iekšējās drošības stiprināšanas pasākumu īstenošanai;

+ 0,3 M EUR – maksas pakalpojumu un citu pašu ieņēmumu naudas līdzekļu atlikumu izmantošanai;

+ 0,2 M EUR – ārstniecības personu, darbinieku un pedagogu atalgojuma palielinājuma uzturēšanai.

Vidējais atalgojums mēnesī (ar piemaksām, bruto):

~8% mēnešalgas palielināšanai katrai amatu grupai, ja tiks veikti grozījumi MK 13.12.2016. noteikumos Nr.806;

- uzraugs, apsargs (944 amata vietas) – 1 388 EUR;

- vecākais uzraugs, vecākais apsargs (339 amata vietas) – 1 509 EUR;

- inspektori, jaunākie inspektori, vecākie inspektori (535 amata vietas) –1 593 EUR.

Tālāk informē, ka kopējais amata vietu skaits ir: 2 435, t.sk. 11 pedagogi (samazinājums par 28 amata vietām), amatpersonu ar speciālajām dienesta pakāpēm mainība: 7,2%.

Valstī ir 9 ieslodzījuma vietas (Cēsu Audzināšanas iestāde nepilngadīgajiem, Daugavgrīvas cietums, Jelgavas cietums, Jēkabpils cietums, Iļģuciema cietums, Liepājas cietums, Olaines cietums (Latvijas Cietumu slimnīca), Rīgas Centrālcietums un Valmieras cietums), ieslodzīto skaits – 3,2 tūkstoši.

Akcentē, ka 2022. gada novembrī tika parakstīts līgums par Liepājas cietuma būvniecību ar iepirkuma uzvarētāju SIA “Citrus Solutions”, plānotais darbu pabeigšanas laiks ir 2025. gada septembris. Kopējais cietuma būvniecībai plānotais finansējums 2022.-2026. gadam ir 175,6 M EUR, t.sk. 2024. gadā – 75,4 M EUR. Šobrīd darbi norit atbilstoši plānotajam grafikam un 13. oktobrī notika svinīga kapsulas iemūrēšana jaunā Liepājas cietuma ēku kompleksa pamatos.

Nobeigumā norāda, ka notiek aktīva iesaiste ārvalstu finanšu palīdzības projektos un pasākumos (2024. gada budžeta projekts – 382 261 EUR): Eiropas Ekonomikas zonas un Norvēģijas finanšu instruments (0,1 M EUR); Atveseļošanas un noturības mehānisma projekts (0,3 M EUR).

**K.Ķipēna** papildina, ka drīz Saeimā nonāks Soda izpildes kodeksa grozījumu projekts – plānots pāriet no trīs veidu cietumu sistēmas (slēgtais, daļēji slēgtais un atklātais) uz divu veidu cietumu sistēmu (slēgtais un atklātais). Šī reforma plānota, lai padarītu soda izpildi raitāku un cietuma sistēmai vieglāku, mazāk administratīvo resursu prasošu.

Šogad valdība pieņēma lēmumu, ka IeVP pakāpeniski divos posmos pārņem no VP konvoja kompetenci. Šim mērķim nauda nākamā gada budžetā nav paredzēta, līdz ar to valdības apstiprinātais grafiks par šīs funkcijas pārņemšanu 2025. un 2027. gadā īsti nevar īstenoties – normatīvie akti atbilstoši valdības dotajam uzdevumam tiks izstrādāti, bet būs jānosaka citi termiņi.

Jaunais Liepājas cietums nāk ar jaunu sodu izpildes ideoloģiju (šobrīd raksta jaunu Kriminālsodu izpildes likumprojektu). Izmaiņas jaunajā Liepājas cietumā noteikti ietekmēs un radīs izmaiņas visā sodu izpildes sistēmā (nebūs pieļaujama situācija, kad šajā cietumā soda izpilde notiek atšķirīgi no pārējiem cietumiem). Ļoti liels izaicinājums – izpildīt jaunos standartus, esošā sistēma tiks pārskatīta, daži cietumi tiks slēgti.

**A.Vilks** interesējas, kā tiek nodarbināti ieslodzītie, lai būtu pienesums valstij.

**D.Kaļins** skaidro, ka ir divu veidu nodarbinātība: 1) ražošanas daļa (atdota komersantiem); 2) saimnieciskā apkalpe.

Valsts pārvaldes iestādē nevar tikt veikta saimnieciskā darbība.

Apcietinātā atrašanās mērķis cietumā nav pelnīt naudu, bet resocializēties, laboties – nodarbinātībai būtu jāiesaistās tikai pēc tam, kad ir sakārtota domāšana un apjausta uzvedības kļūdas.

Ieslodzītajiem ir daudz citu aktivitāšu, viņi ir arī iesaistīti izglītības procesā.

**A.Vilks** vēl interesējas par jaukta tipa sistēmām ieslodzījuma vietās.

**K.Ķipēna** atbild, ka šīs sistēmas darbojas Anglijā, kur ir privātie cietumi. Tas būtu privātās partnerības modelis, kas būtu ārkārtīgi sarežģīti īstenojams (saskatāmi daudzi trūkumi).

Skaidro, ka mūsu valstī cietums ir publiskā, valsts atbildība (citādi būtu pretruna ar Valsts pārvaldes iekārtas likumu). Cietums nevar būt privāta struktūra, jo cietuma ikdienas darbā ir jāpieņem administratīvie akti – lēmumi, kas skar cilvēktiesības, un šādi lēmumi ir valsts pārziņā.

**R.Bergmanis** vaicā par izaicinājumiem sakarā ar IS funkcionālo savietojamību, e-lietu.

**D.Kaļins** komentē, ka tiek nodrošināta veiksmīga datu apmaiņa – e-lietas platforma. Arī ieslodzītais būs jāpadara digitālāks nekā tas ir šobrīd (2026. gads tam ir termiņš). Tehniskais nodrošinājums arī būs izaicinājums.

**R.Bergmanis** jautā par Igaunijas pieredzi saistībā ar cietumu modeļiem.

**K.Ķipēna** informē, ka tur bija dažādi modeļi – katrs cietums tika būvēts pēc citas metodes.

**R.Bergmanis** interesējas par nākotnes skatījumu par cietumu skaitu valstī.

**K.Ķipēna** atbild, ka pēc jaunā Liepājas cietuma atvēršanas vairāki visneatbilstošākajā situācijā esošie cietumi tiks slēgti. Tas būs valdības lēmums. Patlaban tiek vērtēts (TM tiek gatavots informatīvais ziņojums, kas nākamā gada vidū tiks iesniegts MK), kurus cietumus varētu slēgt, un kā cietumu sistēmai jāattīstās turpmāk.

Pauž pārliecību, ka noteikti būs nepieciešams vēl viens jauns cietums, visticamāk, Latgales reģionā.

Ar Liepājas cietuma uzbūvēšanu Kurzemes reģions būs nosegts, bet Latgales reģionā patlaban ir divi cietumi - Jēkabpils un Daugavgrīvas, kuros infrastruktūra nav pietiekami laba. Būtu labi, ja Latvijā būtu divi lieli reģionāli cietumi.

Būtu labi, ja būtu atsevišķs cietums sievietēm.

**R.Bergmanis** vaicā par jaunu cietumu būvniecību – vai labāk nav būvēt jaunu cietumu jau esošā vecā cietuma vietā.

**K.Ķipēna** skaidro, ka nav izslēgta iespēja, ka jauno cietumu varētu būvēt kāda esošā cietuma vietā. Galvenā problēma ir zemes lietošanas mērķis, nevis komunikāciju pievilkšana. Svarīgi, lai zemes gabals būtu pareiza izmēra, konfigurācijas un ģeogrāfiskajā novietojumā.

**R.Bergmanis** pateicas par sniegto informāciju. Aicina deputātus atbalstīt IeVP budžetu 2024. gadam un vidēja termiņa budžeta ietvaram.

*Deputātiem nav iebildumu.*

**2. Valsts probācijas dienestam plānotais finansējums 2024. gadam un vidēja termiņa budžeta ietvaram.**

**R.Bergmanis** dod vārdu VPD priekšniekam I.Jurevičiusam.

**I.Jurevičius** arī demonstrē prezentāciju, kuras laikā informē, ka Valsts probācijas dienesta budžets nākamajā gadā ir kopumā 15 222 869 M EUR savu funkciju īstenošanai (izvērtēšanas ziņojumu sniegšanai; probācijas programmu izstrādei un īstenošanai; izlīguma organizēšanai un vadīšanai; kriminālsoda “sabiedriskais darbs” izpildei; uzraudzības īstenošanai; ARPL sabiedriskais darbs” izpildei; ARPL “probācijas novērošana” izpildei).

Darbinieku skaits ir 427, budžeta struktūra pamatā sastāv no atlīdzības fonda (no minētajiem līdzekļiem 12 892 642 M EUR ir darbinieku atlīdzībai); 2 314 151 M EUR ir precēm un pakalpojumiem; 12 195 EUR ir kapitālajiem izdevumiem; 3 881 EUR ir starptautiskajai sadarbībai.

Uzskaita pasākumus, kas ietekmē budžeta būtiskāko palielinājumu (3 080 987 M EUR):

- palielināti izdevumi 2023. gada atbalstītajam prioritārajam pasākumam "Atlīdzības palielinājums resoram";

- atlīdzība Valsts probācijas dienesta nodarbinātajiem, t.sk. atlīdzība jaunām 22 amata vietām;

- valsts tiešās pārvaldes iestādēs nodarbināto atalgojuma palielināšana;

- publisko personu nomas maksas sadārdzinājums;

- Dalības maksas palielinājums CEP (Eiropas probācijas konfederācija).

Tālāk informē par izaicinājumiem – veicamo papildu darba apjomu pasākumiem, kuriem ir nepieciešams papildu finansējums no 2024. gada (22 amata vietas): “dzērājšoferi” – līdz š.g. 31. oktobrim izpildei saņemti 615 spriedumi un prokuroru priekšraksti par sodu); “pamatsods – probācijas uzraudzība” (šī pamatsoda ieviešanas ietekme uz dienesta darba apjomu šobrīd nav skaidra un ir atkarīga arī no citām izstrādē esošām likumdošanas iniciatīvām) – no 01.01.2023.-31.10.2023. izpildei saņemti 96 spriedumi un prokuroru priekšraksti par sodu.

Turpinājumā uzskaita pērējos izaicinājumus:

- panākt plašāku audzinoša rakstura piespiedu līdzekļa – probācijas novērošana – piemērošanu bērniem;

- mazināt sabiedriskā darba piemērošanu personām, kuru domāšanas, uzvedības un attieksmes maiņai ir nepieciešams nodrošināt sociālās uzvedības korekcijas pasākumus;

- Eiropas sociālā fonda projekta “Atbalsts probācijas klientu resocializācijai” īstenošana (2024. g.-2027. g.);

- E-lietas programmas – izmeklēšanas un tiesvedības procesu pilnveide – 2. posma īstenošana.

**A.Vilks** vaicā par elektroniskās uzraudzības sistēmu – kāda ir piemērošanas prakse, apjomi, efektivitāte.

**I.Jurevičius** atbild, ka šī programma darbojas ļoti efektīvi (dienā tiek uzraudzīti 30-35 cilvēkiem). 30-34% atsakās no tās. 98% šo programmu pabeidz.

**E.Šnore** interesējas par dzērājšoferiem – kādu saskata risinājumu.

**K.Ķipēna** skaidro, ka TM strādā pie KL pantiem un to sankcijām.

**A.Švinka** aktualizē samilzušo jauniešu vardarbības problēmu. Interesējas, vai strādā nepilngadīgo personu atbalsta informācijas sistēma (NPAIS).

**I.Jurevičius** informē, ka notiek aktīvas diskusijas kā šo sistēmu pilnveidot (bez šīs sistēmas valsts nezina, cik ir bērnu ar problēmām). Labklājības ministrijai šogad nav bijis redzamu aktivitāšu šajā jautājumā.

**R.Bergmanis** ieminas, ka komisijai varbūt jāvēršas LM ar jautājumu, kas tiek darīts šajā jomā.

**R.Bergmanis** pateicas par sniegto informāciju. Aicina deputātus atbalstīt VPD budžetu 2024. gadam un vidēja termiņa budžeta ietvaram.

*Deputātiem nav iebildumu.*

**3. Atzinums par komisijai kā līdzatbildīgajai nodotajiem likumprojektiem: likumprojekts “Grozījumi Valsts aizsardzības finansēšanas likumā” (402/Lp14) un likumprojekts “Par valsts budžetu 2024. gadam un budžeta ietvaru 2024., 2025. un 2026. gadam” (430/Lp14).**

**R.Bergmanis** atzīmē, ka komisijas sēdēs ir izskatīti mūsu kompetences ministriju (Iekšlietu, Tieslietu un Aizsardzības) budžeta projekti 2024. gadam un budžeta ietvaru 2024., 2025. un 2026. gadam.

**R.Bergmanis** aicina deputātus konceptuāli atbalstīt likumprojektu “Grozījumi Valsts aizsardzības finansēšanas likumā” (402/Lp14) pirmajam lasījumam Saeimā.

*Deputātiem nav iebildumu.*

**LĒMUMS:**

**-** konceptuāli atbalstīt likumprojektu “Grozījumi Valsts aizsardzības finansēšanas likumā” (402/Lp14) pirmajam lasījumam Saeimā;

- sniegt par to atzinumu Saeimas Budžeta un finanšu (nodokļu) komisijai.

R.Bergmanis aicina deputātus konceptuāli atbalstīt likumprojektu “Par valsts budžetu 2024. gadam un budžeta ietvaru 2024., 2025. un 2026. gadam” (430/Lp14) 1. lasījumam Saeimā.

I.Mūrniece komentē, ka atbalsta visas sadaļas, kas attiecas uz valsts ārējo drošību, bet nevar atbalstīt ļoti trūcīgo budžeta pieaugumu valsts iekšējai drošībai, jo situācija ir kritiska, un šeit ir nepieciešama lielāka valsts iesaiste, uzlabojot valsts iekšējo drošību.

R.Bergmanis aicina deputātus balsot.

*Notiek balsošana.*

*Par – 5; pret – 2; atturas – nav.*

*Komisija konceptuāli atbalsta likumprojektu “Par valsts budžetu 2024. gadam un budžeta ietvaru 2024., 2025. un 2026. gadam” (430/Lp14) 1. lasījumam Saeimā.*

**LĒMUMS:**

**-** konceptuāli atbalstīt likumprojektu “Par valsts budžetu 2024. gadam un budžeta ietvaru 2024., 2025. un 2026. gadam” (430/Lp14) pirmajam lasījumam Saeimā;

- sniegt par to atzinumu Saeimas Budžeta un finanšu (nodokļu) komisijai.

**R.Bergmanis** pateicas personām par dalību un slēdz sēdi.

Sēde pabeigta plkst.11.55.

Komisijas priekšsēdētājs R.Bergmanis

Komisijas sekretārs J.Skrastiņš

Protokolēja E.Kalniņa